Ramaphosa wil impak van brandstofpryse, BTW verminderPres. Cyril Ramaphosa. Foto: GCIS Pres. Cyril Ramaphosa het Vrydag gesê die regering gaan ŉ stel ekonomiese maatreëls bekendstel wat sal help om die las te verlig wat Suid-Afrikaners dra in terme van die styging in die brandstofprys asook BTW. Ramaphosa het sakelui en regeringsbeamptes in Pretoria toegespreek voor die Brics-beraad later vandeesmaand. Volgens hom sal dié stel maatreëls die finalisering van die lys produkte wat uitgesluit word van BTW insluit. “Ek sal die ministers vra om die maatreëls binne twee weke te finaliseer.” Hy het verder ŉ beroep gedoen op handelaars, spesifiek voedselvervaardigers, om nie dadelik verhogings op voedsel te implementeer nie. Die regering het die afgelope ruk fel deurgeloop onder kritiek deur opposisiepartye en die samelewing oor die jongste brandstofverhoging en nóg verhogings word verwag. Die ANC het ook gevra vir die regering se ingryping. Jeff Radebe, minister van energie, het vroeër gesê Suid-Afrika is ŉ nie-olieproduserende land en dat die regering die pryse van brandstof moet aanvaar soos wat dit deur die internasionale mark vasgestel word. Ramaphosa het voorgestel dat padverbruikers moet probeer om saam te reis, onnodige reise te vermy en “ekonomiese bestuurstegnieke” toe te pas om die impak van die brandstofprysverhoging te verminder. Radebe het verduidelik dat Ramaphosa opdrag gegee het dat die mandaat van die BTW-kommissie verbreed moet word om die brandstofpryskwessies in te sluit. Die binnelandse prys vir 95 oktaan petrol het Woensdag tot ŉ rekordbedrag van R16,02 per liter gestyg terwyl die prys aan die kus nou R15,43 per liter is. Pryse sal na verwagting in Augustus verder styg.